John William Coltrane (23 September 1926 – 17 Julie 1967) was 'n Amerikaanse saxofoonspeler en komponis van jazzmusiek. Hy was in sy vroeë loopbaan bedrywig in die bebop en hard bop idiome, en was 'n pionier in die ontwikkeling van free jazz. Hy het ten minste vyftig opnamesessies gelei en op baie albums van ander musikante verskyn, waaronder die trompetspeler Miles Davis en die pianis Thelonious Monk. Deur die loop van sy loopbaan het Coltrane se musiek 'n toenemende geestelike dimensie verkry. Hy bly een van die invloedrykste saxofoonspelers in die geskiedenis van musiek. Sy tweede vrou was die pianis en harpspeler Alice Coltrane. Die egpaar het drie kinders gehad: John Jr. (1964–1982), wat basinstrumente gespeel het; Ravi Coltrane (gebore 1965), 'n saxofoonspeler; en Oran (gebore 1967), ook 'n saxofoonspeler. Die onderstaande diskografie bevat 'n lys van albums wat gedurende Coltrane se leeftyd as "bandleader" deur hom bedink en goedgekeur is.